Man weer in hof oor duisende babaporno-foto’sArgieffoto WAARSKUWING: Die inhoud van die berig kan kinders en sensitiewe lesers skok. Vonnisverrigtinge het Vrydag begin in ŉ saak teen ŉ man van Plettenbergbaai wat skuld beken het op meer as 18 000 aanklagte van die besit van kinderpornografie. William Beale (39) is in Januarie 2015 by sy huis in Plettenbergbaai in hegtenis geneem en het in Februarie vanjaar skuld op die aanklagte teen hom erken. Hy het Vrydag weer in die Knysna-streekshof verskyn. Beale is in hegtenis geneem as deel van Operasie Cloud 9, ŉ samewerkingsoperasie tussen die polisie in Suid-Afrika en België, wat hulle toespits op ŉ internasionale kinderpornografienetwerk. Die betrokke kinderpornografiekring is veral gefokus op die seksuele mishandeling van babas. Van die foto’s wat in Beale se besit gevind is, wys die marteling en moord van babas wat slegs ŉ paar dae oud is. Die polisie het tydens sy inhegtenisneming beslag gelê op duisende video’s van gewelddadige aanrandings en die internetadresse van meer as 300 beweerde pedofiele. Een van die getuies wat as deel van die vonnisverrigtinge getuig het, was Tjaart van der Walt, ŉ kliniese sielkundige van George. Van der Walt het ter versagtende omstandighede getuig en aan die hof gesê Beale is as kind erg fisiek, seksueel en sielkundig mishandel en dit is ŉ bydraende faktor tot sy afwykende seksuele gedrag. Van der Walt het gesê ná ŉ konsultasie met Beale het dit vir hom duidelik geword dat Beale aan verskeie afwykings ly, waaronder pedofilie, en sterk anti-sosiale gedragskenmerke toon. Van der Walt het gesê daar is nie ŉ kuur vir pedofilie nie en geen “beste praktyk”-behandeling vir die afwyking nie. Daar is wel programme waaraan Beale kan deelneem om die gedrag wat met die afwyking gepaardgaan aan te raak. Hy het genoem dat dit om’t ewe is of Beale hierdie program in ŉ gevangenis of onder korrektiewe toesig doen, die uitkoms sal waarskynlik dieselfde wees. ŉ Verslag is ook Vrydag by die hof ingehandig waarin daar gemeld word dat Beale ŉ kandidaat vir korrektiewe toesig is. Adv. Gerda Marx, die staatsaanklaer, het egter aan die hof gesê dat daar tans geen program beskikbaar is om Beale se aanlyn aktiwiteite te monitor as hy onder korrektiewe toesig geplaas word nie. Korrektiewe toesig behels net enkele besoeke deur die owerhede per week aan die oortreder se huis en werk. Die saak is tot 4 Oktober uitgestel wanneer die staat na verwagting vir Van der Walt sal kruisondervra, asook nog kenners as getuies roep.